Document ID: 32014D0161

TARYBOS SPRENDIMAS 2014/161/ES
2014 m. kovo 11 d.
kuriuo iš dalies keičiamos Sprendimo 2009/831/EB nuostatos dėl jo taikymo laikotarpio
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 349 straipsnį,
atsižvelgdama į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdama į Europos Parlamento nuomonę (1),
laikydamasi specialios teisėkūros procedūros,
kadangi:
(1)
Tarybos sprendimu 2009/831/EB (2) Portugalijai leista iki 2013 m. gruodžio 31 d. taikyti lengvatinį akcizo tarifą Madeiroje, kaip atokiausiame regione, pagamintam ir vietoje suvartojamam romui ir likeriams ir Azorų salose, kaip atokiausiame regione, pagamintiems ir vietoje suvartojamiems likeriams ir spiritams. To sprendimo 2 straipsnyje nustatyta, kad minėta nukrypti leidžianti nuostata taikoma tik konkretiems produktams. Vadovaujantis tuo sprendimu Portugalija galėtų tiems produktams taikyti akcizų tarifą, mažesnį už visą alkoholiui taikomą tarifą, nustatytą Tarybos direktyvos 92/84/EEB (3) 3 straipsnyje, ir mažesnį už Direktyvoje 92/84/EEB alkoholiui nustatytą minimalų akcizų tarifą, tačiau ne daugiau kaip 75 % mažesnį už standartinį nacionalinį alkoholiui taikomą akcizų tarifą;
(2)
taikant mažesnį akcizų tarifą nustatomas diferencijuotas apmokestinimas, kuris yra palankus kai kurių vietos produktų gamybai. Tai yra valstybės pagalba, kurią turi patvirtinti Komisija;
(3)
Komisija patvirtino, kad turėtų būti leista toliau taikyti lengvatinį akcizų tarifą, kad būtų kompensuota Madeiroje ir Azorų salose pagamintų distiliuotų alkoholinių gėrimų nepalanki konkurencinė padėtis, susidaranti dėl didesnių gamybos ir prekybos sąnaudų, kurios atsiranda dėl šių dviejų atokiausių regionų specifinės struktūrinės, socialinės ir ekonominės padėties, kurią sunkina Sutarties dėl Europos Sąjungos veikimo (SESV) 349 straipsnyje nurodyti jų specialūs suvaržymai ir kuria jau anksčiau buvo grindžiama Sprendime 2009/831/EB nustatyta nukrypti leidžianti nuostata;
(4)
kadangi ta specifinė struktūrinė, socialinė ir ekonominė padėtis tuose atokiausiuose regionuose vis dar tebėra, būtina toliau pratęsti Sprendimo 2009/831/EB taikymo laikotarpį;
(5)
2013 m. birželio 28 d. Komisija priėmė 2014-2020 m. regioninės valstybės pagalbos gaires, kuriose nustatyta, kaip valstybės narės gali teikti pagalbą įmonėms siekdamos paremti palankių sąlygų neturinčių Europos regionų vystymąsi 2014-2020 m. Tos gairės, kurios įsigalios 2014 m. liepos 1 d., yra platesnės strategijos, kuria siekiama modernizuoti valstybės pagalbos kontrolę, dalis, o jų tikslas - skatinti augimą bendrojoje rinkoje remiant efektyvesnes pagalbos priemones ir Komisijos pastangas užtikrinti reikalavimų vykdymą sutelkiant į atvejus, kurie turi didžiausią poveikį konkurencijai;
(6)
Sprendimas 2009/831/EB buvo taikomas iki 2013 m. gruodžio 31 d. Todėl Sprendimo 2009/831/EB taikymo laikotarpį tikslinga pratęsti šešiems mėnesiams, kad jo galiojimo pabaigos data sutaptų su 2014-2020 m. regioninės valstybės pagalbos gairių įsigaliojimo data;
(7)
Tačiau reikėtų užtikrinti, kad minėtas lengvatas Portugalija galėtų be pertraukos taikyti nuo Sprendimu 2009/831/EB suteikto analogiško leidimo galiojimo pabaigos. Todėl prašomą naują leidimą reikėtų suteikti nuo 2014 m. sausio 1 d.;
(8)
todėl Sprendimas 2009/831/EB turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimo 2009/831/EB 5 straipsnyje data „2013 m. gruodžio 31 d.“ pakeičiama data „2014 m. birželio 30 d.“
2 straipsnis
Šis sprendimas įsigalioja jo priėmimo dieną.
Jis taikomas nuo 2014 m. sausio 1 d.
3 straipsnis
Šis sprendimas skirtas Portugalijos Respublikai.
Priimta Briuselyje 2014 m. kovo 11 d.

Labels: 2
17
19
3
18
15